钦定古今图书集成/明伦汇编/官常典/第531卷 > 高兴
## 钦定古今图书集成/明伦汇编/官常典/第531卷 > 高兴

按《元史》本传：“兴字功起，蔡州人也。其先自蓟徙汴，曾
祖拱之、祖子洵，世以农为业。金末兵乱，父青又徙蔡
而生兴。兴少慷慨，多大节，力挽二石弓。尝步猎南阳
山中，遇虎跳踉大吼，众皆惊走，兴神色自若，发一矢
毙之。至元十一年冬，挟八骑诣黄州，谒宋制置陈奕，
奕使隶麾下，且奇兴相貌，以甥女妻之。十二年，丞相”
伯颜伐宋，至黄州，兴从奕出降。伯颜承制授兴千户。
从破瑞昌之乌石堡、张家寨，进拔南陵。行省上其功，
世祖命兴专将一军，常为先锋。宋张濡杀使者严忠
范等于独松关，伯颜使兴讨之。师次溧阳，再战，斩其
将三人、士卒三人，掳四十二人，遂破溧阳，斩首七千
级，授金符，为管军总管。从战银墅，斩宋将三人，士卒
二千人。拔建平，斩其总制二人，卤知县事黄君濯。由
间道夺独松关，进至武康，擒张濡。十三年春，宋降，伯
颜北还，留兴以兵取郡县之未下者降建德守方回、
婺州守刘怡。衢、婺二州已降复叛，章焴自为婺守。兴
以五千人讨之，七战至破溪，相持四十馀日。兴兵少
不敌，力战，溃围出，至建德境，与援兵合。复进战兰溪，
斩首三千级。复取婺州，擒章焴，斩之。进战衢城下，斩
首五百级。连战赤山、陈家山园、江山县，斩首三千级，
掳五百人，献魏福兴等七人于行省，馀尽戮之，衢州
平。追宋嗣秀王与檡入闽，与檡据桥阵水南，兴率奇
兵夺桥进战，杀其观察使李世达，斩首三千馀级，擒
与檡“父子及其小王二、裨将二，获印五、马五百匹。下
兴化，降宋参知政事陈文龙、制置印德传等百四十
人，军三千、水手七千，获海舶七千馀艘。”迁镇国上将
军、管军万户。十四年春，还镇婺州，佩元降虎符，充衢
婺招讨使。东阳玉山群盗张念九、强和尚等杀宣慰
使陈祐于新昌，兴捕斩之。复从都元帅忙古台平福建、漳三州，破敏阳寨，屠福成寨。十五年夏，诏忙古台
立行省于福建，兴立行都元帅府于建宁以镇之。政
和人黄华，邵武人高日新、高从周聚众叛，皆讨降之。
以招讨使行右副都元帅。十六年秋，召入朝，侍燕大
明殿，悉献江南所得珍宝。世祖曰：“卿何不少留以自
奉？”对曰：“臣素贫贱，今幸富贵，皆陛下所赐，何敢隐俘
获之物。”帝悦曰：“直臣也。”兴因奏所部士卒战功，乞官
之。帝命自定其秩，颁爵赏有差。迁兴浙东道宣慰使，
赐西锦服、金线鞍辔。奉省檄讨处州、福建及温、台海
洋群盗，平之。十七年，漳州盗数万据高安寨，官军讨
之，二年不能下。诏以兴为福建等处征蛮右副都元
帅。兴与都元帅完者都等讨之，直抵其壁。贼乘高瞰
下击之，兴命人挟束薪蔽身，进至山半，弃薪而退，如
是六日，诱其矢石殆尽，乃燃薪焚其栅，遂平之，斩贼
魁及其党首二万级。十八年，盗陈吊眼聚众十万，连
五十馀寨，扼险自固。兴攻破其十五寨，吊眼走保千
壁岭。兴上至山半，诱与语，接其手，掣下，擒斩之，漳州
境悉平。十九年，入朝，赐银五百两、钞二千五百贯，及
锦服、鞍辔、弓矢。改浙西道宣慰使。降人黄华复叛，有
众十万。兴与战于铅山，获八千人。华急攻建宁，兴疾
趋，与福建军合，获华将二人。华走江山洞，追至赤岩，
华败走，赴火死。二十一年，改淮东道宣慰使。二十三
年，拜江淮行中书省参知政事。平婺州盗施再十，改
浙东道宣慰使。二十四年，尚书省立，拜行尚书省参
知政事，捕斩柳分司于婺州。丁母忧，诏起复，讨处州
盗詹老鹞、温州盗林雄。兴潜由青田𢭏其巢穴，战叶
山，擒老鹞及雄等二百馀人，斩于温州市。又奉省檄，
平徽州盗汪千十等。二十八年，罢福建行省，以参知
政事行福建宣慰使，谕漳州盗欧狗降之。召入朝，拜
江西行省左丞。二十九年，复立福建行省，拜右丞。瓜
哇黥使者孟琪，诏兴为平章政事，与史弼、亦黑迷失
帅师征之，赐玉带、锦衣、甲胄、弓矢，大都良田千亩。三
十年春，浮海抵瓜哇。亦黑迷失将水军，兴将步军，会
八节涧，瓜哇主婿土罕必阇耶降。进攻葛郎国，降其
主哈只葛当，事见《弼传》。又谕降诸小国。哈只葛当子
昔剌八的，昔剌丹不合逃入山谷。兴独帅千人深入，
掳昔剌丹不合，还至荅哈城，史弼、亦黑迷失已遣使
护土罕必阇耶归国，具入贡礼。兴深言其失计，土罕
必阇耶果杀使者以叛，合众来攻。兴等力战却之，遂
诛哈只葛当父子以归。诏治纵瓜哇者，弼与亦黑迷
失皆获罪，兴独以不预议，且功多，赐金五十两。成宗
即位，复拜福建行省平章政事，赐玉带。大德三年，汀
州总管府同知阿里挟怨告兴不法，召入对，尽得其
诬状，阿里伏诛。改江浙行省平章政事，赐海东青鹘，
命其子伯颜入宿卫。四年，遣使赐海东白鹘、葡萄酒、
良药。八年，授枢密副使。十年，进同知枢密院事，皆兼
平章。改河南行省平章政事。武宗即位，召见，拜左丞
相，商议河南省事，赐以先朝御服。仁宗宠眷勋旧，赐
与尤厚。皇庆二年秋九月，卒，年六十九。赠太师、开府
仪同三司、上柱国，追封梁国公，谥武宣。元统三年，加
封南阳王。子忙古台袭。